ขายพันธบัตร1.6หมื่นล.ดอก3.77%
คลังกู้เงินไปใช้งบไทยเข้มแข็งเฮ!งบปี&#8217;55พร้อมเบิกใช้แล้ว
14 ก.พ. 2555

คลังกู้เงินไปใช้งบไทยเข้มแข็งเฮ!งบปี’55พร้อมเบิกใช้แล้ว
คลังคลอดพันธบัตรไทยเข้มแข็งปี 2555 วงเงิน 1.6 หมื่นล้านบาท ผลตอบแทน 3.775% 
เมื่อวันที่ 6 ก.พ.ที่ผ่านมา กระทรวงการคลังได้ประกาศจำหน่ายพันธบัตรรัฐบาลเพื่อการปรับโครงสร้างหนี้ ในปีงบประมาณ พ.ศ. 2555 ครั้งที่ 1 ในราชกิจจานุเบกษาด้วยการออกพันธบัตรเพื่อปรับโครงสร้างหนี้เงินกู้โครงการไทยเข้มแข็ง 1.6 หมื่นล้านบาท
ทั้งนี้ กระทรวงการคลังจะออกจำหน่ายพันธบัตรรัฐบาลให้แก่ผู้มีสิทธิซื้อโดยวิธีการประมูลอัตราผลตอบแทนให้แก่ 1.ธนาคารแห่งประเทศไทย ธนาคารพาณิชย์ ธนาคารออมสิน กองทุนบำเหน็จบำนาญข้าราชการ สำนักงานประกันสังคม บริษัทประกันภัย บริษัทประกันชีวิต 
2.จำหน่ายพันธบัตรรัฐบาล ให้แก่ มูลนิธิ สหกรณ์ นิติบุคคล เพื่อการสาธารณกุศล การศาสนา ศิลปะ วัฒนธรรม วิทยาศาสตร์ วรรณคดี การศึกษา สาธารณประโยชน์อื่นๆ โดยมิได้มุ่งหวังประโยชน์มาแบ่งปันกัน กองทุนที่เป็นนิติบุคคลที่ใช้ผลประโยชน์จากต้นเงิน และผู้มีสิทธิประมูลในตลาดแรกที่ได้แจ้งความประสงค์ในการเสนอซื้อ
เมื่อวันที่ 25 ม.ค. 2555 กระทรวงการคลังได้จำหน่ายพันธบัตรอายุ 20.42 ปี วงเงิน 9,000 ล้านบาท อัตราดอกเบี้ย 3.775% วันครบกำหนดไถ่ถอนวันที่ 25 มิ.ย. 2575 และเตรียมจำหน่ายพันธบัตรส่วนที่เหลืออีก 7,000 ล้านบาท ในวันที่ 14 มี.ค. 2555 ในอัตราดอกเบี้ย 3.775% อายุ 20.42 ปี
รายงานข่าวระบุว่า เมื่อวันที่ 8 ก.พ.ที่ผ่านมา พ.ร.บ.งบประมาณรายจ่ายประจำปี 2555 วงเงิน 2.38 ล้านล้านบาท ก็ได้ประกาศในราชกิจจานุเบกษาเพื่อให้มีการเบิกจ่ายแล้ว โดยมีข้อสังเกตว่าในส่วนงบกลาง 4.22 แสนล้านบาท ส่วนใหญ่เป็นค่าใช้จ่ายบุคลากร เช่น ค่าครองชีพชั่วคราว เงินเบี้ยหวัด บำเหน็จบำนาญ เงินปรับวุฒิข้าราชการ และงบฟื้นฟูน้ำท่วม 
ขณะที่งบประมาณเสริมสร้างระบบป้องกันประเทศได้รับการจัดสรรเป็นวงเงิน 1.64 แสนล้านบาท ได้แก่ สำนักงานปลัดกระทรวงกลาโหม 5,750 ล้านบาท กองบัญชาการกองทัพไทย 1.36 หมื่นล้านบาท กองทัพบก 8.05 หมื่นล้านบาท กองทัพเรือ 3.2 หมื่นล้านบาท กองทัพอากาศ 3.17 หมื่นล้านบาท สถาบันเทคโนโลยีป้องกันประเทศ (องค์กรมหาชน) 886 ล้านบาท 
นอกจากนี้ การจัดสรรงบ ประมาณในแผนงานบริหารจัดการหนี้ภาครัฐที่จัดสรรให้สำนักงานบริหารหนี้สาธารณะอีก 1.71 แสนล้านบาท